Å skape trygghet i gruppa

**Noen tips og råd**

* Vær oppriktig interessert og involvert i konfirmantene dine. Møt dem i døra. Sett deg inn i kulturen de er en del av. Henvend deg til konfirmantene som individer, ikke bare til gruppen som et hele. Sørg for at hver enkelt blir sett og hørt.
* Utarbeid et sett av regler sammen med gruppem. Reglene bør være få og tydelige. Håndhev regler rettferdig og konsekvent, men ta i betraktning at alle hendelser i samlingene er unike i det du bestemmer deg for hvordan du skal forholde deg til ting som oppstår.
* Vær objektiv, ikke dømmende. Prøv å ta konfirmantens perspektiv. Se på problematferd fra ulike synsvinkler.
* Vær tydelig i kommunikasjonen. Ungdommene kan lett misforstå dersom de må lese for mye mellom linjene. Eks: Bruk ikke spørsmål dersom du vil at de skal gjøre noe: "Vil du være så snill å rydde opp etter deg?" Slike spørsmål kan få konfirmanten til å tro at han kan velge fritt, mens du i realiteten gir ham en ordre.
* Vis at du er menneskelig. Innrøm dine feil. Bruk humor når det passer seg.
* Minimaliser bruken av makt og kontroll. Å sitte bak kateteret kan signalisere at du ønsker å skape distanse mellom deg selv og konfirmantene. Prøv å skape et likeverdig forhold mellom deg og ungdommene. Du bør fungere som veileder og tilrettelegger.
* Forhold deg direkte og umiddelbart til problematferd. Uløste konflikter og saker kommer ofte til overflaten igjen. Når du tar tak i problemet tidlig minsker sjansen for at det øker. La imidlertid ungdommene få tid til å "kjøle seg ned" etter en konflikt, slik at de kan tenke klart. Bruk konflikter til å vise hvordan de kan løses.
* Vær samarbeidende. Maksimer konfirmantenes muligheter til å gjøre valg. Framhev de unges tanker og meninger.
* Vis konfirmantene tillit. Ungdom trenger å bli tatt på alvor. De skal bli selvstendige og ansvarlige.
* Praktiser tilpasset opplæring. Konfirmanter fungerer best når sosiale og faglige utfordringer er tilpasset evner og forutsetninger hos hver enkelt.
* Tro på at konfirmantene dine vil utvikle seg faglig og sosialt. Sannsynligheten for at de lærer øker når du har tro på at de vil lære.
* Prøv å bidra til et varmt og inkluderende klima. Prioriter trivselsfremmende tiltak.
* Forsøk å være et forbilde. Alt du sier, gjør og mener kan bli registrert av konfirmantene dine, og oppfattet som forbilledlig eller forkastelig.